Gru kliphuis-moorde skok gemeenskap
Thursday, 10 December 2009 21:43
Twee gru moorde is op Dinsdag 24 November by die bekende kliphuis-losieshuis neffens die plakkerskamp naby Willow Quarries in Zwavelpoort gepleeg.
Die lyke van die 65-jarige opsigter, Martin ‘Tienie’ Jacobs en sy tuinier is Woensdagoggend met draad om die nek, en voete en arms vasgebind, gevind.
Op 2 Desember is drie skote in ’n aanval op Henk Bloem in sy huis op die plot aan die ander kant van die plakkerskamp geskiet, terwyl hy in sy bed gelê het. Henk is wonderbaarlik net in die arm gewond. Die aanvallers het ’n TV en hoëtroustel gevat.
Kliphuis-opsigter Martin Jacobs se vrou, Hester, word getroos n� sy moord
Foto: Pretoria News
Soos ’n hond
“Dit is lelik. Dit is verskriklik lelik,” het William Thomas Wiggill gesê nadat hy sy broer, Martin, se lyk by die kliphuis gesien het. “Ek kan nie glo dat hulle ’n ou man soos ’n hond moet vasmaak nie.”
Kliphuis-loseerders het die Woensdagoggend ná die moord op die lyke afgekom by die motorafdak langs Martin se geliefde voëlhok. Martin se hande en voete was vasgebind en sy nek is met ’n stuk draad aan ’n sleepwa vasgebind. Hy het nog sy horlosie aangehad en sy skoene het ’n entjie van sy lyk af gestaan.
Die tuinier se lyk, waarvan die hande en voete ook met draad vasgebind is, was langs hom en is met bokse en kussings toegepak. Volgens een teorie lyk dit asof beide mans elders op die plot verwurg is voor hulle na die afdak geneem is.
’n Ander teorie is dat Martin sy tuinier se lyk gevind het en dat hy daarná eers aangeval is. Volgens Martin se stiefdogter, Elna van den Heever, was haar stiefpa en die tuinier baie na aan mekaar en het, vandat hulle twee jaar gelede saam begin werk het, mooi na mekaar gekyk.
Die lyke is gevind nadat Martin se vrou Hester, wat onlangs ’n operasie vir ’n pasaangeër gehad het en by haar kinders in Cullinan aangesterk het, begin bekommerd raak het omdat sy haar man nie telefonies in die hande kon kry nie.
Mense wat op die plot, waar Martin opsigter was, loseer, kon hom sedert Dinsdagmiddag ongeveer 4.30 nm nie in die hande kry nie. Sy motor het ook van Dinsdagmiddag af buite die erf gestaan en is nooit ingetrek nie.
Volgens ’n bron is die moorde raaiselagtig en is dinge beslis nie hoe dit skyn te wees nie. Daar is meer vrae as antwoorde, siende dat daar geen tekens van struweling was nie en dat nie een slagoffer ander beserings of merke op hul liggame het nie.
Volgens die familie was Martin maer en tingerig en sou nie kon terugbaklei as hy oorval is nie. Hy kon net sy een arm ten volle gebruik. Hester het gesê dat die moorde nie vir haar sin maak nie. Die familie voel dat hy nie só vermoor sou word as iemand nie iets teen hom gehad het nie. Tog was hy ’n persoon wat enige iemand in nood sou help.
Volgens ’n polisiewoordvoerder is daar geld, selfone en ander waardevolle artikels gesteel en word ’n saak van moord en roof ondersoek.
Martin en Hester het in 2002 vanaf Oos-London hierheen getrek om nader aan hulle kinders te wees.